Metropolisiebeampte in Ekurhuleni doodgeskiet(Argieffoto) ŉ Bevelvoerder van die Ekurhuleni-metropolisie (EMPD) se opsporingseenheid is Dinsdag doodgeskiet toe dié eenheid onwettige myners in Germiston wou vastrek. Hoofsuperintendent Kelebogile Thepa, woordvoerder van die Ekurhuleni-​metropolisie, sê die luitenant-kolonel en sy span het kort na 06:00 inligting ontvang oor onwettige delwery in die Primrose-omgewing in Germiston. “Die eenheid het reageer en is met hul aankoms by die myn met ŉ koeëlreën begroet,” sê Thepa. “Die bevelvoerder is in die proses deur ŉ koeël getref en het op die toneel aan sy wond beswyk.” Die onwettige myners is in hegtenis geneem en word by die polisiestasie in Primrose aangehou. Hulle staan tereg op aanklagtes van moord, die besit van ŉ ongelisensieerde vuurwapen en ammunisie asook onwettige delwery. Phaladi Mooko, burgemeesterskomiteelid vir gemeenskapsveiligheid in die Ekurhuleni-metro, het die bevelvoerder se dood betreur.